กำชับทุกภาคส่วนที่เกี่ยวข้องดูแลความปลอดภัยและอำนวยความสะดวกประชาชนร่วมงานมหรสพสมโภชทั่วประเทศ
รองนายกรัฐมนตรีและรัฐมนตรีว่าการกระทรวงกลาโหม กำชับทุกภาคส่วนที่เกี่ยวข้องดูแลความปลอดภัย และอำนวยความสะดวกประชาชนร่วมงานมหรสพสมโภชทั่วประเทศพล.ท.คงชีพ ตันตระวาณิชย์ โฆษกกระทรวงกลาโหม เปิดเผยว่า พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ได้สั่งการให้ฝ่ายปกครอง ทหาร และตำรวจในทุกจังหวัด รวมทั้งกรุงเทพมหานคร ร่วมกันเตรียมความพร้อมและทำหน้าที่ดูแลความปลอดภัย ตลอดจนอำนวยความสะดวกแก่ประชาชนที่เดินทางมาร่วมรับชมการแสดงมหรสพสมโภช เฉลิมฉลองวาระมหามงคล เนื่องในงานพระราชพิธีบรมราชาภิเษก ที่จะจัดขึ้นอย่างยิ่งใหญ่พร้อมกันทั่วประเทศ ทั้งในกรุงเทพมหานครและทุกจังหวัดต่อเนื่องทั้ง 7 คืน ตั้งแต่วันที่ 22-28 พฤษภาคมนี้ โดยย้ำขอให้กระทรวงมหาดไทย โดยผู้ว่าราชการจังหวัดทุกจังหวัด ประสานการทำงานร่วมกับตำรวจและส่วนราชการในพื้นที่ อำนวยการจัดงานมหรสพสมโภชในพื้นที่ให้เป็นไปด้วยความเรียบร้อย สง่างามและสมพระเกียรติ บนพื้นฐานความสุขของประชาชน และความร่วมมือร่วมใจจากทุกภาคส่วน รวมทั้งจิตอาสาในจังหวัด